The Donnas:«Gold Medal» 

(Atlantic/ Warner) 

Lyden av et voksent The Donnas 

California-bandet The Donnas har hatt en sunn utvikling siden det punkete ungdomsopprøret for ti år siden. 
Med sitt sjette album har de blitt modne, både aldersmessig og musikalsk. 
De punkete riffene er tonet ned, det skranglete lydbildet er mer solid, låtene er mer pop-baserte og roligere (muligens er dette også grunnet trommeslager Torry Castellanos håndoperasjon). 

Selv om The Donnas blir mer tilgjengelige og kommersielle for hver plate, er det geniale med bandet at de klarer å kombinere den tidlige råheten med catchy melodier. 

Albumet er produsert av Avril Lavigne-produsenten Butch Walker, og bandet viser seg fra sin beste side med den ultrafengende «Don't Break Me Down», «Friends Like Me» og «Is That All You've Got For Me». 
Fans av «Get Skintight», «The Donnas Turn 21» og «Spend The Night» vil helt sikkert digge denne skiva også. 

MARIT AABY VEBENSTAD 
